Mjesec borbe protiv ovisnosti svake se godine obilježava u razdoblju od 15. studenog do 15. prosinca. Cilj obilježavanja je upozoriti cjelokupnu javnost na problem ovisnosti te potaknuti na provedbu aktivnosti koje će za cilj imati smanjenje potražnje i dostupnosti ilegalnih sredstava ovisnosti, unaprijeđenje zaštite zdravlja i sigurnost stanovništva te smanjenje zdravstvenih, socijalnih i društvenih rizika i šteta povezanih sa ovisnostima i ponašajnim ovisnostima.

Cijena ovisnosti koju plaćaju konzumenti i društvo visoka je, kao i povezani troškovi za javno zdravstvo, javnu sigurnost i produktivnost rada. Prema rezultatima istraživanja, u RH svaki četvrti građanin je barem jednom u životu uzimao neku ilegalnu drogu. Trendovi zlouporabe droga u Hrvatskoj govore u prilog tome da je u posljednjih nekoliko godina došlo do povećane prevalencije uporabe droga osobito kanabisa i stimulansa među mladima, uz prisutan trend poliuporabe droga. Zabrinjavajuću javno zdravstvenu ugrozu predstavlja i visoka dostupnost i sve veća raznolikost droga te pojava novih psihoaktivnih tvari. Ukupan broj osoba liječenih zbog problema ovisnosti o drogama, kao i onih koji su se prvi put javili na liječenje, prema podacima HZJZ u 2022. godini je porastao (6.078 osoba) u odnosu na 2020. i 2021. godinu. Oko 83% svih liječenih u sustavu su opijatski ovisnici, a kod neopijatskih ovisnika prevladava ovisnost o kanabisu. Eksperimentiranje počinje u dobi oko 16 godina, a prosječna dob osoba koje dolaze na liječenje je 29 godina.

Uzimajući u obzir nove trendove, u veljači ove godine donesena je nova Nacionalna strategija djelovanja na području ovisnosti za razdoblje do 2030. kojom su definirani prioriteti i odgovori na modalitete i trendove pojavnosti droga, ostalih ovisnosti i ponašajnih ovisnosti sukladno aktualnim međunarodnih i nacionalnim potrebama. Stoga je neophodno intenzivirati provedbu raznih oblika preventivnih intervencija i to posebice onih koje se provode u suradnji s odgojno -obrazovnim sustavom.

Obilježavanje Mjeseca borbe protiv ovisnosti provodi se putem šire društvene akcije na nacionalnoj i lokalnoj razini, a s ciljem informiranja javnosti o štetnim zdravstvenim i socijalnim posljedicama ovisnosti te pružanja pomoći obitelji, osobito odgojnoj funkciji roditelja u prevenciji ovisničkog stila življenja. Tijekom Mjeseca, i putem javnih medija predstavljat će se projekti i aktivnosti koje se provode s ciljem zaštite zdravlja djece, mladeži i obitelji i promoviranja zdravih stilova života.

*Aktivnosti koje će se u susret Mjeseca borbe protiv ovisnosti i tijekom istog, održati u organizaciji Hrvatskog zavoda za javno zdravstvo s ciljem rasprave oko različitih aspekata povezanih s ovisnostima te aktivnosti koje će se održati u organizaciji ostalih nadležnih tijela, a na kojima će sudjelovati predstavnici HZJZ nalaze se u nastavku;*

|  |  |
| --- | --- |
| DATUM | AKTIVNOST |
| 2.11.2023. | Sastanak županijskih službi za zaštitu mentalnog zdravlja, prevenciju i izvanbolničko liječenje ovisnosti i okrugli stol Međusektorska suradnja i umrežavanje u provedbi programa tretmana ovisnosti o kockanju i alkoholu |
| 9. – 11.11.2023. | Predavanje na 3. hrvatskom Adiktološkom kongresu i 15. Adiktološkoj konferenciji Alpe – Dunav – Jadran |
| 16.- 17.11.2023. | Predavanje na 11. brodskom simpoziju o alkoholizmu, kockanju i modernim ovisnostima „Rizični faktori i ovisnost: izazovi i perspektive” |
| 17.11.2023. | Predavanje o novim drogama na edukaciji Ministarstva pravosuđa i uprave za probacijske službenike |
| 20.11.2023. | Godišnji sastanak radnih skupina Nacionalnog informacijskog sustava za droge |
| 20.11.2023. | Tematska edukacija iz područja suzbijanja zlouporabe droga |
| 23. – 24.11.2023. | Predavanje o novim drogama na Državnom stručnom skupu Agencije za odgoj i obrazovanje - Socijalna pedagogija: siguran koncept u nesigurnim okolnostima |
| 28.11.2023. | Stručni skup za predstavnike županijskih povjerenstava za suzbijanje zlouporabe droga na temu izrade županijskih akcijskih planova djelovanja na području ovisnosti za razdoblje do 2026. godine  |
| 1.12.2023. | Stručni skup Prevencija ovisnosti |
| 7. – 8.12.2023. | Edukacija na temu Psihosocijalni i tretmanski aspekti ovisnosti o kockanju za djelatnike zdravstvenog sustava i sustava socijalne skrbi |
| 14.12.2023. | Okrugli stol Multidisciplinaran pristup u pružanju potpore obiteljima s problemom ovisnosti  |